DNS-toetse vir geboortesertifikaat ŉ klugArgieffoto Die departement van binnelandse sake het gesê gerugte op sosiale media dat DNS-toetse vereis word om nuwe geboortes te registreer, is vals. Thabo Mokgola, woordvoerder van die departement, het in ŉ verklaring gesê ŉ artikel word op sosiale media rondgestuur dat verpligte DNS-toetse ingestel is voor ŉ geboorte geregistreer kan word. Die artikel verwys na ŉ onderhoud met minister Malusi Gigaba, maar die departement het gesê dié onderhoud het nooit plaasgevind nie. Die departement het dit benadruk dat hy slegs van amptelike kommunikasieplatforms gebruik sal maak om bewusmaking te skep oor enige verandering in die beleid. Mokgola het bygevoeg die nuwe Regulasies oor Geboortes en Sterftes is in 2014 aangekondig. Volgens dié regulasies word ŉ vaderskaptoets vereis vir nie-Suid-Afrikaners wat wil hê die departement moet permanente verblyfreg uitreik kragtens die reg wat kinders het om deur hul ouers versorg te word. ŉ Vaderskaptoets word ook vereis in gevalle waar ŉ derde party sy eie besonderhede as pa van die kind op die geboortesertifikaat wil aanbring om ŉ vorige persoon se besonderhede te vervang.